L'Estatut d'autonomia de Catalunya, a l'article 171.f), en relació amb l'article 114, assenyala que correspon a la Generalitat de Catalunya, per mitjà dels seus òrgans competents, la fixació dels criteris, la regulació de les condicions i l'execució i el control de les línies públiques de suport i de promoció del turisme.
Els Premis d'Enoturisme de Catalunya constitueixen una iniciativa conjunta dels membres de la Taula d'enoturisme de Catalunya, creada en el marc del Programa nacional d'enoturisme de Catalunya, amb l'objectiu de reconèixer i premiar les millors iniciatives enoturístiques que s'han posat en marxa al país.
L'objectiu primordial d'aquests premis és estimular totes les empreses per tal de vetllar per la qualitat, la sostenibilitat i l'especialització del seu producte enoturístic, i incentivar-les a la millora contínua de les seves ofertes i a la innovació a l'hora de plantejar noves propostes enoturístiques.
Les Nacions Unides han declarat 2017 l'Any internacional del turisme sostenible, per això Catalunya, com a destinació líder en l'àmbit turístic, té la responsabilitat de prioritzar accions pensades des de i per a la sostenibilitat del model, per mantenir el seu posicionament i millorar la destinació de residents i visitants.
És per això que aquests III Premis d'Enoturisme tindran una especial incidència i es valoraran de forma particular les actuacions que tinguin en compte i siguin respectuoses amb la sostenibilitat, en tots els seus vessants, dins el marc de l'enoturisme, i que alhora ajudin a entendre la rellevància d'actuar amb criteris sostenibles.
Al Departament d'Empresa i Coneixement li corresponen les competències en matèria de turisme i, entre les funcions de la Direcció General de Turisme, s'inclou la de dissenyar, coordinar i executar les polítiques per al foment de la competitivitat del sector turístic, la innovació i la qualitat dels productes turístics de Catalunya.
1.1 Aprovar les bases reguladores per a la concessió dels III Premis d'Enoturisme de Catalunya, que es publiquen a l'annex d'aquesta Ordre.
1.2 Fer pública la convocatòria de l'any 2017 per a la concessió dels III Premis d'Enoturisme de Catalunya.
2.1 El termini de presentació de candidatures finalitza el 8 de maig de 2017, inclòs.
2.2 Les sol·licituds s'han de presentar als llocs i pels mitjans que especifica la base 4 de l'annex d'aquesta Ordre.
Òrgan competent per a la concessió dels premis
El conseller d'Empresa i Coneixement és l'òrgan competent per a la concessió dels III Premis d'Enoturisme de Catalunya.
Bases reguladores de la concessió dels III Premis d'Enoturisme de Catalunya
1.1 L'objecte d'aquestes bases és regular la concessió dels III Premis d'Enoturisme de Catalunya.
1.2 L'objecte dels Premis d'Enoturisme de Catalunya és recompensar aquells projectes duts a terme per empreses i/o entitats d'àmbit privat, amb seu a Catalunya i relacionades amb l'enoturisme de Catalunya, que hagin contribuït amb la seva exemplaritat professional i la seva cooperació als interessos del sector enoturístic català i al posicionament, l'especialització, la innovació i la millora de la qualitat i la competitivitat nacional, estatal i internacional de l'enoturisme.
1.3 S'atorgarà un premi per cadascuna de les categories següents:
a) Cellers: reconeixement a cellers que ofereixen a les seves instal·lacions activitats i experiències enoturístiques, educatives o de recreació, diferents, innovadores i singulars per als visitants (individuals o en grup), que fomentin la cultura del vi i afavoreixin la comercialització del vi català.
b) Allotjaments i restauració: reconeixement als allotjaments i/o als restaurants que ofereixen una experiència integral de qualitat als seus visitants, estretament lligada al vi i a l'enoturisme, amb estada temàtica i que demostrin una significativa participació en el turisme vitivinícola.
També podran optar a aquest premi els cellers que incloguin a les seves instal·lacions un restaurant que ofereixi experiències en vins i menjars de qualitat i utilitzi productes locals o regionals.
c) Experiències i innovació: reconeixement a aquelles activitats i experiències enoturístiques portades a terme per agències de viatges, empreses de transports i entitats d'àmbit privat -que no siguin productors de vi- i que es dediquen a proporcionar un servei significatiu dins la indústria del turisme vitivinícola i ofereixin experiències innovadores en l'àmbit de l'enoturisme, o que facin ofertes de paquets o estades turístiques en les quals l'eix principal sigui l'enoturisme.
Inclou el reconeixement a entitats que treballen en el desenvolupament de l'enoturisme al seu territori o que realitzen accions de màrqueting i/o promoció en l'àmbit de l'enoturisme.
1.4 Els premis als quals fa referència aquesta Ordre són a títol exclusivament honorífic i no comporten cap dotació econòmica sinó una presència destacada a les accions de promoció del Programa Enoturisme Catalunya que realitzi l'Agència Catalana de Turisme (ACT) durant l'any en curs.
Així mateix, les iniciatives guanyadores dels III Premis d'Enoturisme de Catalunya gaudiran de l'afiliació a l'ACT i de l'adhesió gratuïta, durant l'any 2017, a la marca Enoturisme Catalunya, programa creat per l'ACT amb la finalitat d'impulsar aquesta modalitat de turisme.
Poden ser destinatàries les persones físiques, les empreses i les entitats privades titulars d'establiments o activitats relacionats amb activitats turístiques o d'interès turístic que amb el seu projecte hagin contribuït al desenvolupament enoturístic de Catalunya d'acord amb els requisits i els criteris que es concreten a la base 3.
Requisits dels destinataris/àries i criteris de valoració per a la concessió dels premis
3.1 Requisits dels destinataris/àries.
a) Complir les obligacions tributàries davant l'Estat i la Generalitat i les obligacions davant la Seguretat Social.
Aquest compliment s'haurà de mantenir al llarg de tot el procediment: en el moment de presentació de la sol·licitud i prèviament a la resolució d'atorgament.
b) No haver estat sancionat/ada amb sanció ferma en matèria turística per la Generalitat de Catalunya per cap infracció greu en el termini dels dos anys anteriors a la candidatura, o molt greu en el termini dels tres anys anteriors a la candidatura, si escau.
c) Disposar de l'autorització municipal corresponent per a l'exercici de l'activitat i, si s'escau, estar inscrit/a al Registre de turisme de Catalunya d'acord amb la Llei 13/2002, de 21 de juny, de turisme de Catalunya (DOGC núm. 3669, de 3.7.2002).
d) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 9.1.1998).
e) No haver rebut el mateix premi en els darrers dos anys.
f) Cap candidatura podrà presentar-se a més d'una categoria.
El compliment d'aquests requisits s'acreditarà per mitjà de la declaració responsable inclosa al formulari de sol·licitud.
El fet de presentar la declaració responsable faculta el Departament d'Empresa i Coneixement per obtenir per interoperabilitat les dades disponibles al Catàleg de dades i documents electrònics.
La inexactitud o la falsedat en les declaracions responsables és causa d'exclusió de la sol·licitud, i també causa de revocació, sens perjudici de les responsabilitats de qualsevol tipus en què s'hagi pogut incórrer.
3.2 Requisits i criteris de valoració dels projectes.
3.2.1 Requisits dels projectes: que es tracti de propostes que ja es troben en el mercat amb una trajectòria de comercialització de, com a mínim, un any de vida.
3.2.2 Criteris de valoració comuns a totes les categories, amb especial incidència enguany a la sostenibilitat en tots els seus vessants.
a) L'actitud emprenedora reflectida en actuacions concretes i contrastables a l'àmbit de l'enoturisme.
b) El desenvolupament de l'activitat èticament i responsable.
d) Les propostes que fomentin temes mediambientals i accions responsables que potenciïn l'accessibilitat a l'enoturisme per a tothom.
e) La implementació de pràctiques que afavoreixin la conservació i la revaloració del paisatge i el medi ambient, que realitzin actuacions innovadores i sostenibles tant a la vinya (per exemple cultius orgànics), com al celler (reducció en el consum d'energia, per exemple), i que aquests elements contribueixin a la millora de la satisfacció del visitant i a l'enriquiment del producte enoturístic, així com a la conservació del patrimoni vitivinícola natural, cultural i/o social.
f) Actuacions enoturístiques que proposin experiències més agradables als turistes per mitjà de connexions significatives amb la població local i una major comprensió de les qüestions culturals i ambientals locals.
3.2.3 Criteris de valoració específics per a cada categoria.
La resta de criteris seran específics per a cada categoria de premi, d'acord amb els apartats que es detallen a continuació.
3.2.3.1 Per a l'atorgament del Premi d'Enoturisme de Catalunya a la categoria de Cellers, les candidatures es valoraran segons els criteris següents:
a) La singularitat de l'oferta.
b) El respecte i la vinculació amb el que es treballa al territori.
c) El treball envers la fidelització dels clients.
També s'aplicarà aquest criteri als diferents cellers que treballen conjuntament desenvolupant un programa d'experiències en comú basat en una temàtica específica.
3.2.3.2 Per a l'atorgament del Premi d'Enoturisme de Catalunya a la categoria Allotjaments i restauració les candidatures es valoraran segons els criteris següents:
a) La qualitat de l'experiència que es proporciona.
b) La vinculació amb l'entorn i els productes enològics.
c) L'aposta pel reconeixement dels productes gastronòmics de proximitat.
d) L'experiència integral, autèntica i de qualitat per als seus visitants, sempre dins el marc de l'enoturisme.
e) Els allotjaments o els restaurants situats a una regió estretament lligada al vi i a l'enoturisme que ofereixin una estada temàtica, singular i autèntica al visitant.
3.2.3.3 Per a l'atorgament del Premi d'Enoturisme de Catalunya a la categoria Experiències i innovació les candidatures es valoraran segons els criteris següents:
a) Que s'hagin centrat o bé hagin incorporat nous recursos turístics a la seva oferta.
b) Que la seva acció de comercialització mostri una trajectòria de creació de noves experiències enoturístiques.
c) La novetat i la potencialitat del producte.
Així mateix es valoraran aquelles entitats que realitzen campanyes i accions de màrqueting i promoció de l'enoturisme al seu territori i que treballen en la difusió i el desenvolupament d'aquest sector, tant dins l'àmbit de Catalunya com en la seva difusió i promoció a escala internacional.
Presentació de candidatures i documentació
4.1 En el cas de les persones jurídiques o persones físiques obligades a relacionar-se amb l'Administració per mitjans electrònics, segons l'article 14.2 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015), les sol·licituds s'han de fer segons el model que estarà a disposició de les persones interessades al Canal Empresa ( http://canalempresa.gencat.cat ) i s'han de presentar mitjançant d'aquest canal.
En el cas de la resta de persones físiques no obligades, les sol·licituds estan disponibles al web de tràmits Gencat ( http://gencat.cat/tramits ) i s'han de presentar preferentment per mitjans telemàtics, acompanyades de la documentació que preveuen aquestes bases, mitjançant el Canal Empresa ( http://canalempresa.gencat.cat ); o bé presencialment a la xarxa d'oficines de gestió empresarial (OGE), la ubicació de les quals es pot consultar a la pàgina web http://canalempresa.gencat.cat/ca/contacte/xarxa-oficines-oge.
La presentació de les sol·licituds també es pot realitzar d'acord amb el que preveu l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.2010).
En el supòsit d'interrupció del funcionament normal de la seu electrònica per incidència tècnica, es determinarà l'ampliació del termini no vençut i es publicarà a la seu electrònica tant la incidència tècnica com l'ampliació concreta del termini.
4.2 Amb la sol·licitud s'ha d'adjuntar una memòria explicativa, que inclourà una declaració responsable, i on s'ha de fer constar a quina de les categories s'opta i els motius pels quals es considera mereixedor/a de la distinció, així com un petit resum del contingut de la candidatura d'un màxim de 10 línies.
4.3 Si la sol·licitud no reuneix els requisits que estableix aquest article es requerirà la persona sol·licitant perquè, en el termini de deu dies hàbils, esmeni el defecte o adjunti els documents preceptius, amb la indicació de què, si no ho fa, es considerarà que desisteix de la seva petició, amb la resolució prèvia, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015).
4.4 L'incompliment dels requisits no esmenables i del termini de presentació de les sol·licituds comporta la inadmissibilitat de la sol·licitud.
5.1 Un cop finalitzat el termini de presentació de les candidatures es convocarà el Comitè d'avaluació, que valorarà les candidatures presentades d'acord amb els criteris de la base 3.2 i elaborarà la proposta amb les candidatures que obtinguin la millor valoració en cada categoria.
5.2 Un cop finalitzat aquest procés, les propostes s'han de trametre al conseller d'Empresa i Coneixement, que ha de resoldre la concessió dels premis o declarar-los deserts.
6.1 Les candidatures dels III Premis d'Enoturisme de Catalunya les valorarà un Comitè d'avaluació constituït amb aquesta finalitat i nomenat pel/per la director/a general de Turisme, qui el presidirà.
6.2 El Comitè d'avaluació estarà format, com a mínim, per:
Dos representants de la Direcció General de Turisme.
Dos representants de l'Agència Catalana de Turisme.
Dos representants de l'Institut Català de la Vinya i el Vi (INCAVI).
Un màxim de tres representants proposats pels patronats de turisme de cada Diputació Provincial.
6.3 Tots els membres del Comitè d'avaluació tindran veu i vot.
En cas d'empat es considerarà vot de qualitat el de la persona que ocupi la presidència.
6.4 Les persones membres del Comitè d'avaluació podran delegar la seva presència i la seva veu en un altre representant.
En tot cas aquesta delegació haurà de ser explícita, fent constar la designació de les candidatures per a les quals s'emet el vot en cadascuna de les categories, i s'ha de fer amb anterioritat a l'inici de la sessió de constitució del Comitè d'avaluació.
6.5 Cap membre del Comitè d'avaluació no podrà acumular més de tres delegacions.
6.6 Cap membre del Comitè d'avaluació no podrà ser, alhora, candidat a cap categoria dels premis.
7.1 El conseller competent en matèria de turisme dictarà la resolució d'atorgament dels III Premis d'Enoturisme de Catalunya mitjançant la resolució corresponent, que s'ha de publicar al Diari Oficial de la Generalitat de Catalunya i al tauler electrònic de l'Administració de la Generalitat de Catalunya [URL].
7.2 La Direcció General de Turisme pot fer publicitat de les persones, les empreses i les entitats premiades.
De conformitat amb el que estableix la Llei orgànica 15/1999, de 13 de desembre, de protecció de dades de caràcter personal (BOE núm. 298, de 14.12.1999), les dades de caràcter personal que les persones interessades han de facilitar per tal de concórrer a aquesta convocatòria s'inclouen al fitxer Expedients administratius, responsabilitat de la Direcció General de Turisme del Departament d'Empresa i Coneixement, amb la finalitat de gestionar les dades identificatives dels ciutadans i les ciutadanes que han mantingut o sol·licitat algun tipus d'activitat o intervenció en relació amb les competències pròpies del Departament.
Les persones interessades poden exercir els seus drets mitjançant un escrit dirigit a la Subdirecció General de Personal, Organització i Prevenció de Riscos Laborals, passeig de Gràcia, núm. 105, 08008 Barcelona, adreça electrònica [EMAIL]